நகர்ப்புற விவசாயத்தை முன்னெடுத்து, காய்கறி மற்றும் உணவுப் பயிர்களுக்கு முன்னுரிமை கொடுக்கப்பட்டது. மண் வளத்தைக் காக்க, ‘மண்புழு உரத்தை’ மீண்டும் மண்ணுக்குக் கொடுக்க ஆரம்பித்தது. 1987இல் 20,000 மெட்ரிக் டன்னாக இருந்த மண்புழு உர உற்பத்தி, 1992இல் 95,000 மெட்ரிக் டன்னாக மாறியதிலிருந்து கியூபாவின் இயற்கை வேளாண்மையின் தீவிரம் வெளிப்படுகிறது. (ஒரு டன் மண்புழு உரம், 4 டன் சாண உரத்திற்கு ஈடானது) 90 நாட்களில் குப்பையையும், சாணத்தையும் செறிவூட்டும் பணியை மண்புழுக்கள் செய்கின்றன என்ற பேருண்மை, மக்களுக்கு அவர்களது மொழியில் எளிமையாகப் புரிய வைக்கப்பட்டது.